Cuneiform Tablet POAT 13 (L29 567)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
um-ma a-šur-i-dí-ma a-na a-šur-na-da qí-bi₄-ma mì-šu ša ta-áš-pu-ra-ni um-ma a-ta-ma um-ma DUMU a-lá-ḫi-im-ma 10 ma-na KÙ ša a-bi₄-kà a-ṣa-ba-at KÙ.BABBAR-pì i-na ki-ta-im za-ru šu-ma šu-ut 10 ma-na KÙ.BABBAR i-ṣa-ba-at a-ta 11 ma-na KÙ.BABBAR ša a-bi₄-šu ṣa-ba-at mì-na-am a-na a-bi₄-šu ḫa-bu-lá-ku-ma ma KÙ.BABBAR-pì i-ṣa-ba-at šu-ma-ma KÙ.BABBAR ḫa-bu-lá-ak-šu-um ší-bi₄-šu li-ir-de₈-a-ma ú-lá ṭup-pu-šu ḫa-ar-ma-am lu-ub-lam-ma KÙ.BABBAR-áp-šu a-na-kam ša-qá-lá-am lá a-le-e um-ma a-bu-šu-ma gi₅-im-lá-ni AN.NA-kà-am 1 GÚ ša ik-ri-bi₄-a li-qé-ma 10 ma-na KÙ.BABBAR lá ta-ba-ta-qá-am 1 GÚ AN.NA šu-uq-lam wa-sú-um-tám li-qé-ma iš-tù u₄-mì-im ša ta-lá-qé-ú a-na e-tí-šu 10 ma-na KÙ.BABBAR ṣa-ru-pá-am dí-šu-um